YGG โชว์ฟอร์มเจ๋ง! กำไรไตรมาส 2 พุ่ง 798% รับกระแส “Home Sweet Home” ดีเกินคาด
YGG กำไรไตรมาส 2 พุ่ง 798% รับกระแส “Home Sweet Home Survive” ดีเกินคาดจากผู้เล่นทั่วโลก บอร์ดไฟเขียวปันผลระหว่างกาลหุ้นละ 0.155 บาท
YGG กำไรไตรมาส 2 พุ่ง 798% รับกระแส “Home Sweet Home Survive” ดีเกินคาดจากผู้เล่นทั่วโลก บอร์ดไฟเขียวปันผลระหว่างกาลหุ้นละ 0.155 บาท
11 ส.ค. 2564

นายธนัช จุวิวัฒน์ ประธานกรรมการบริหาร บริษัท อิ๊กดราซิล กรุ๊ป จำกัด (มหาชน) หรือ YGG เปิดเผยว่า ผลประกอบการไตรมาส 2/64 สิ้นสุดวันที่ 30 มิ.ย. 64 บริษัทมีกำไรสุทธิ 31.04 ล้านบาท เพิ่มขึ้น 798% เมื่อเทียบกับงวดเดียวกันของปีก่อนหน้าที่มีกำไรสุทธิ 3.45 ล้านบาท ขณะที่งวดครึ่งปีแรก(ม.ค-มิ.ย 64) บริษัทมีกำไรสุทธิ 46.73 ล้านบาท เพิ่มขึ้น 181% เมื่อเทียบกับงวดเดียวกันของปีก่อนหน้าที่มีกำไรสุทธิ 16.6 ล้านบาท
โดยบริษัทมีรายได้รวมไตรมาส 2/64 จำนวน 84.3 ล้านบาท เพิ่มขึ้น 35% เมื่อเทียบกับงวดเดียวกันของปีก่อน ที่มีรายได้รวม 49.3 ล้านบาท ทั้งนี้แบ่งเป็นรายได้มาจากงานโฆษณาและภาพยนตร์จำนวน 26.4 ล้านบาท เพิ่มขึ้น 3% เมื่อเทียบจากงวดเดียวกันของปีก่อนที่มีรายได้ 23.4 ล้านบาท รายได้จากงานภาพยนตร์แอนิเมชัน จำนวน 24.8 ล้านบาท เพิ่มขึ้น 4.3% จากงวดเดียวกันของปีก่อนที่มีรายได้ 20.5 ล้านบาท ส่วนงานเกมและอินโนเวชั่นมีรายได้ 33.1 ล้านบาท เพิ่มขึ้น 27.7% จากงวดเดียวกันของปีก่อนที่มีรายได้ 5.4 ล้านบาท
สำหรับไตรมาส 2/64 บริษัทมีสัดส่วนรายได้จากงานโฆษณาและภาพยนตร์ เท่ากับ 31.3% มีรายได้จากส่วนงานภาพยนตร์แอนิเมชั่น 29.4 % และมีรายได้จากส่วนงานเกมและอินโนเวชั่น 39.3 %
นายธนัช กล่าวอีกว่า การที่ผลการดำเนินงาน ไตรมาส2/64 มีกำไรสุทธิเติบโตสูง เนื่องจากบริษัทมีรายได้จากเกม Home Sweet Home Survive ซึ่งเพิ่งเปิดตัวให้บริการไปตั้งแต่เดือนมีนาคม 2564 และรับรู้รายได้เต็มในไตรมาส 2/64 ส่วนงานโฆษณาและภาพยนตร์รวมทั้งงานภาพยนตร์แอนิเมชั่น บริษัทยังได้รับความเชื่อมั่น และรับงานอย่างต่อเนื่องทั้งลูกค้าในประเทศและต่างประเทศ โดยเฉพาะงานภาพยนตร์แอนิเมชั่น ในตลาดโลกตลาดของ streaming ยังเติบโตสูงอย่างต่อเนื่อง
สำหรับแนวโน้มผลการดำเนินงานในปี 2564 บริษัทมั่นใจว่ารายได้จะเติบโตตามเป้าหมาย 20% โดยคาดการณ์ว่ารายได้จากธุรกิจเกมมีแนวโน้มที่ดีและมีโอกาสเติบโตสูง จากการเปิดตัว Home Sweet Home Survive เมื่อเดือนมีนาคม ที่ผ่านมา ได้รับความสนใจจากผู้เล่นทั่วโลก โดยเฉพาะกลุ่มผู้เล่น ในประเทศไทย จีน และอเมริกา ในขณะที่บริษัทยังคงปรับปรุงพัฒนาเกมอย่างต่อเนื่อง เพื่อให้ตอบสนองความต้องการของผู้เล่น
นอกจากนี้ที่ประชุมคณะกรรมการของบริษัท เมื่อวันที่ 10 ส.ค64 ได้มีมติอนุมัติการจ่ายเงินปันผลระหว่างกาลในอัตรา หุ้นละ 0.155 บาท เป็นจำนวนเงินทั้งสิ้น 27.9 ล้านบาท โดยมีกำหนดจ่ายเงินปันผลในเดือนก.ย.64